वो सिर्फ मेरे दोस्त बन सकते हैं, लाइफ पार्टनर नहीं
Bundelkhand Village Girl Twinkle Same-sex Relationship With Another Girl? कई बार अपने रिश्ते की उलझन की वजह से स्ट्रेस में रहती हूं। जिस दिन मैं बाल कटवाकर टॉम बॉय बन गई थी, उस दिन भी मेरे घर में बवाल हुआ था।
मेरा नाम ट्विंकल है। लोग मुझे ‘टी के’ कहकर बुलाते हैं। बुंदेलखंड के एक पिछड़े से गांव की रहने वाली हूं। हम तीन बहनें हैं, मुझसे बड़ी दोनों बहनों की शादी हो गई है। माता-पिता के साथ घर पर अब मैं अकेली रहती हूं। जॉब के साथ पढ़ाई कर रही हूं।
मेरे बारे यह सब जानकर आप सबको मेरी जिंदगी नॉर्मल लग रही होगी, लेकिन ऐसा नहीं है। आजकल एक अजीब से द्वंद्व से गुजर रही हूं। मेरी जिंदगी ऐसी उलझ चुकी है कि उसे सुलझाने का कोई रास्ता नहीं दिख रहा।
कुछ समझ में भी नहीं आ रहा है किससे क्या कहूं, क्या न कहूं। बस मुझे इतना पता है कि सच बताने का नतीजा बुरा ही निकलेगा।
दरअसल मैं एक लड़की हूं और एक लड़की से ही प्यार करती हूं। पिछले दो साल से मैं उसके साथ रिलेशनशिप में हूं।
हम दोनों अब शादी करना चाहते हैं। जानती हूं कि सेम सेक्स मैरिज के लिए मेरा समाज, मेरा परिवार कभी राजी नहीं होगा।
मैं उस लड़की के बारे में खुलकर बात भी नहीं कर सकती। वो मुझसे पहले किसी लड़के के साथ रिलेशन में थी। अगर दुनिया वालों को पता चल गया कि वो मेरे साथ रिलेशन में है तो मुझे डर है कि वो उस लड़की पर सब दवाब बनाएंगे और उसकी शादी कहीं और करा देंगे।
माता-पिता भी मेरी शादी के लिए लड़का ढूंढ रहे हैं। मैं उन्हें कैसे मना करूं समझ नहीं आ रहा। उन्हें यह कैसे बताऊं कि मैं हमेशा से लड़की के साथ ही रिलेशनशिप में रही हूं।
यह भी सच है कि मैंने कभी इसके लिए किसी भी लड़की से जबरदस्ती नहीं की। अब तक लड़कियाें ने अपनी मर्जी से ही मुझसे रिश्ता बनाया है।
मेरा आज तक किसी लड़के के साथ अफेयर नहीं रहा। मुझे उनके साथ कपल की तरह रहना कभी अच्छा नहीं लगा।
लड़के मेरे साथ ठीक वैसे ही बात करते हैं जैसे वो किसी दूसरे लड़के के साथ करते हैं।
लड़के सिर्फ मेरे दोस्त बन सकते हैं, लाइफ पार्टनर नहीं। ऐसे में उनके साथ शादी के बारे में सोच भी नहीं सकती।
मैं नहीं जानती कि बड़े समाज और बड़े शहरों में मेरी इस फीलिंग को लोग क्या नाम देते हैं। मेरे समाज में तो यह स्वीकार नहीं है।
अब मेरे अंदर उस लड़की को लेकर जो फीलिंग्स हैं, उन फीलिंग्स को कैसे समझाऊं कि दुनिया की नजर में यह सब गलत है। कई बार अपने रिश्ते की उलझन की वजह से स्ट्रेस में रहती हूं।
जिस दिन मैं बाल कटवाकर टॉम बॉय बन गई थी, उस दिन भी मेरे घर में हंगामा मच गया था। परिवार की तो छोड़ो, मेरे गांव वालों ने भी मेरा जीना मुहाल कर दिया था। इतनी सी बात पर गांव का बच्चा-बच्चा मुझे ताने मार रहा था।
ऐसा नहीं कि हर कोई बुरी सोच ही रखता है। कुछ भले लोग जेंडर बदलवाने की सलाह देते हैं। उस लड़की से शादी करने के लिए मैं वो भी करवाने को तैयार हूं। उसके लिए लगभग दो लाख रुपए का खर्चा आएगा। मेरे पास इतने पैसे नहीं हैं।
दिल्ली मुंबई में तो अब यह आम बात है। लेकिन मेरे घर-परिवार और गांव के लिए नहीं। भगवान भी हम जैसे को ऐसे समाज में पैदा कर देता है जहां न तो पैसा है, न ही परिवार का साथ। खुद में इतनी हिम्मत भी नहीं है कि यहां से भाग जाऊं।
परिवार की आर्थिक जिम्मेदारी भी मुझ पर है। अभी मैं जो नौकरी कर रही हूं उसमें मुझे 2500 रुपए महीना मिलते हैं। मेरे पिता तो नाम मात्र ही कमाते हैं। उन्हें छोड़ कर भी मैं यहां से उस लड़की को लेकर नहीं भाग सकती। ऐसा कर मैं स्वार्थी बन जाऊंगी, सारी उम्र पछतावे में रहूंगी।
मेरी मंझली बहन की शादी के वक्त मेरे पापा बेड पर थे। वह इतने बीमार थे कि उन्हें खोने का डर सबके मन में था। उस समय खाने तक के पैसे नहीं थे। शादी के लिए कर्ज लिया हुआ था।
हम लोग चौतरफा मुसीबतों से घिरे हुए थे। तब शायद मेरी उम्र 14-15 साल की थी। ऐसा लगता था कि काश मैं परिवार की मदद कर पाती।
मैंने अपने पिता को तिलतिल कर तड़पते हुए देखा है। अपने स्वार्थ के लिए परिवार को वापस से तंगी और लोगों के ताने सुनने के लिए अकेला नहीं छोड़ सकती। घर से भाग जाना मेरे बस में नहीं।
दूसरी ओर समाज के कायदे-कानून को स्वीकार कर लेना अब संभव नहीं।
परिवार वाले शादी के लिए लड़का देखने की बातें करते हैं जबकि ऐसा करने से कई जिंदगियां तबाह हो जाएंगी।
मैंने कई बार अपनी फीलिंग्स घरवालों को बताने की कोशिश की है। अपने रिश्ते का सच अपनी बहनों को तो साफ-साफ बता दिया है। वो लोग समझ रहे हैं कि मैं मजाक कर रही हूं। जब वह लोग मुझ पर हंसती हैं, मैं उनकी शक्ल देखती रह जाती हूं।
अब यही सोचा है कि मुझे पढ़ना है। पढ़ाई ही मेरी आखिरी उम्मीद है। कुछ कमा कर परिवार को सेटल करने के बाद यहां से चली जाऊंगी।
यहां रहकर तो मेरी उस लड़की से शादी मुमकिन नहीं। लड़के से शादी मैं कभी करूंगी नहीं।
ट्विंकल ने ये सारी बातें भास्कर रिपोर्टर मनीषा भल्ला से शेयर की हैं…